Åbo Akademin johtamisen professori Alf Rehn puolustaa oikeuttaan kritisoida istuvaa hallitusta.

Professori Alf Rehn haukkui Facebookissa hallitusta " saatanan tunareiksi. "

Rehnin mielestä opiskelijoilta leikkaamisessa ei ole järkeä.

Rehn haukkuu uudessa päivityksessään kovin sanoin myös kannanoton arvostelijat.

Professori Alf Rehn puhuu sosiaalisesta mediasta. VESA-MATTI VÄÄRÄ

Rehn julkaisi torstaina huomiota herättäneen Facebook-päivityksen, jossa hän arvostelee kirosanojen kera hallituksen päätöstä leikata opiskelijoilta.

– Jumalauta, eihän tässä ole mitään järkeä. Opiskelijat ovat ne jotka tulevaisuudessa maksavat niin sosiaaliavut, yritystuet ja eläkkeet. He ovat kuin maailman paras säästöpossu – annat tosi vähän, ja saat koko ajan enemmän, Rehn kirjoittaa.

– Saatanan tunarit, eikö siellä hallituksessa ole edes joku matematiikan alkeita osaava joka voisi hieman ohjeistaa? Halvat tyypit jotka maksavat paljon takaisin ovat HYVÄ ASIA (kuunnelkaa nyt kun proffa kertoo, jos tämä muuten on liian vaikeaa). Kalliit tyypit jotka eivät maksa mitään takaisin on vähemmän hyvä. Keneltä te pahvit leikkaatte? Perkele, kuuluu kirjoituksen loppuhuipennus.

Manausten ryydittämä päänavaus keräsi tuhansia tykkäyksiä ja satoja uudelleenjakoja, mutta ilmeisesti myös vastalauseita, sillä myöhemmin Rehn julkaisi toisen päivityksen aiempaan liittyen. Siinä hän kertoo saaneensa moitteita hallitusta haukkuvasta tekstistään.

– Mitä professori saa sanoa? Viime päivinä olen saanut palautetta siitä että a) sanon liian poliittisesti, b) sanon liian rumasti, c) sanon liian paljon, ja d) sanon väärin ihan muuten vaan, Rehn kertoo.

Rehnin mielestä kriitikot ovat täysin väärässä siinä, ettei professori saisi tehdä kantaaottavia, rajujakin ulostuloja. Hänen mielestään professoreiden nimenomaan pitää tuoda mielipiteensä julki.

– Se tosiasia että suurehko osa nyky-proffista ei halua tai uskalla olla aidosti proffia, vaan ennemmin olla piilossa tai sitten nuoleskella, se on sitten toinen juttu, hän linjaa.

– Joten jos ette pidä siitä mitä sanon, tai tavasta jolla sitä sanon, voin professorin arvoon nojaten todeta: Haistakaa paska, ja tietäkää sitä paskaa haistaessanne, että tämä on sitä että edustan professorin tittelin aidointa ja syvintä olemusta. Meidän työtehtävämme on olla hankalia, ja vittumaisia, ja olla piittaamatta ihan kaikista jotka haluavat rajata tapaamme olla ja sanoa, Rehn tykittää.